Diari Oficial de la Generalitat Valenciana


Sumari del DOGV 7946, del 29-12-2016 (2016/10152)

ORDRE 91/2016, de 27 de desembre, de la Conselleria d'Educació, Investigació, Cultura i Esport, per la qual s'estableixen les bases reguladores de les subvencions destinades a les entitats locals que organitzen competició intermunicipal dins dels Jocs Esportius de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/12/27/91/dof/vci/html**

### Dades del document

Número de DOGV
:   7946

Data del DOGV
:   29-12-2016

Secció del DOGV
:   I. DISPOSICIONS GENERALS

Número del document
:   2016/10631


Data del document
:   27-12-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 91/2016, de 27 de desembre, de la Conselleria d'Educació, Investigació, Cultura i Esport, per la qual s'estableixen les bases reguladores de les subvencions destinades a les entitats locals que organitzen competició intermunicipal dins dels Jocs Esportius de la Comunitat Valenciana. [2016/10761]  
Preàmbul  
Article 1. Objecte  
Article 2. Entitats beneficiàries i requisits  
Article 3. Procediment  
Article 4. Sol·licituds i termini de presentació  
Article 5. Comissió tècnica d'avaluació i barem aplicable  
Article 6. Resolució de concessió  
Article 7. Publicitat de les subvencions  
Article 8. Obligacions de les entitats beneficiàries  
Article 9. Modificació de la resolució de concessió  
Article 10. Compatibilitat de les subvencions  
Article 11. Subcontractació activitat subvencionada  
Article 12. Procediment de pagament  
Article 13. Justificació de la subvenció  
Article 14. Pla de control  
Article 15. Invalidesa de la resolució de la concessió  
Article 16. Reintegrament i/o revocació de les subvencions  
Disposició addicional única. Incidència pressupostària  
Disposicions finals  
Primera. Normativa aplicable  
Segona. Delegació i desenvolupament  
Tercera. Entrada en vigor  
  
  
PREÀMBUL  
  
L'Estatut d'Autonomia de la Comunitat Valenciana disposa en l'article 49.1.28 que l'esport és competència exclusiva de la Generalitat.  
  
Per la seua banda, l'article 6 del Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat, atribueix a la Conselleria d'Educació, Investigació, Cultura i Esport la competència en matèria d'esport.  
De conformitat amb la Llei 2/2011, de 22 de març, de la Generalitat, de l'esport i l'activitat física de la Comunitat Valenciana, incumbeix a aquesta l'ordenació, programació i planificació de l'activitat esportiva a la nostra Comunitat, per mitjà del foment i la promoció de la pràctica esportiva.  
L'article 5.1 de la Llei 2/2011 estableix que la Generalitat ostenta totes les competències que en matèria d'esport li atribueix l'Estatut d'Autonomia de la Comunitat Valenciana i exerceix les funcions de coordinació i cooperació amb altres administracions públiques, i té entre les seues funcions la gestió de la política esportiva de la Generalitat i la promoció i organització de l'esport escolar, conjuntament amb les entitats i organismes públics que tenen competència en aquest camp.  
  
A aquest efecte es publica anualment la convocatòria dels Jocs Esportius de la Comunitat Valenciana i s'aproven les bases per les quals es regulen, en les quals els ajuntaments són els organitzadors de les seues respectives fases municipals i intermunicipals.  
A més, el Pla integral per a l'activitat física i l'esport estableix entre els objectius generals incrementar notablement el nostre nivell de pràctica esportiva i generalitzar l'esport en l'edat escolar. Així mateix, figuren entre els objectius específics per a l'edat escolar: promoure la concepció de l'activitat física i l'esport com a element fonamental d'un estil de vida saludable.  
A fi de promocionar aquesta àrea esportiva de promoció de l'activitat física i l'esport a través de les competicions intermunicipals en els ajuntaments de la nostra Comunitat, la Conselleria d'Educació, Investigació, Cultura i Esport, a través de la Direcció General d'Esport, a la qual s'atribueixen les funcions de promocionar i organitzar l'esport en edat escolar, té la intenció d'instrumentar un règim d'ajudes que s'ajustarà als criteris de concurrència, publicitat i objectivitat en la seua concessió.  
Les ajudes que s'atorguen a l'empara d'aquestes bases no necessiten notificació a la Comunitat Europea, ja que no disposa dels requisits de l'article 107 del Tractat de funcionament de la Unió Europea, segons estableix el Decret 147/2007, de 7 de setembre, del Consell, ja que aquestes no suposen cap avantatge econòmic, atés que les entitats a què van dirigides les subvencions no exerceixen activitats econòmiques en què s'oferisquen al mercat béns o serveis, per la qual cosa no hi ha possibilitat de falsejament de la competència.  
De conformitat amb l'article 164.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per la Resolució de 30 d'agost de 2016, del conseller d'Educació, Investigació, Cultura i Esport, s'aprova el Pla estratègic de subvencions 2016-2019 de la Conselleria d'Educació, Investigació, Cultura i Esport, que inclou la línia de subvenció objecte d'aquestes bases.  
  
Per això, en virtut de les facultats que em confereix l'article 28 de la Llei 5/1983, de 30 de desembre, del Consell, la Llei 38/2003, de 17 de novembre, general de subvencions, i l'article 160.2 de la Llei 1/2015, de 6 de febrer, de la Generalitat, d'hisenda pública del sector públic instrumental i de subvencions, així com el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esports, i vistos els informes preceptius, el resultat del tràmit d'audiència i de conformitat amb el Consell Jurídic Consultiu,  
  
  
ORDENE  
  
Article 1. Objecte  
La present ordre té com a objecte establir les bases reguladores per a la concessió de les subvencions destinades a ajuntaments i determinades entitats d'àmbit local per a fomentar i organitzar la competició intermunicipal dels Jocs Esportius de la Comunitat Valenciana de les distintes modalitats esportives.  
  
Article 2. Entitats beneficiàries i requisits  
1. Podran sol·licitar aquestes subvencions les entitats locals, organismes o entitats públiques vinculats o dependents de l'administració local o altres entitats privades d'àmbit local, el capital o dotació social de les quals pertanga íntegrament a una o diverses entitats locals, amb competència en matèria d'esport, i que organitzen competició intermunicipal, sempre que aquesta competició complisca tots els requisits següents:  
a) En aquesta participen, almenys, tres municipis.  
b) Competisquen un mínim de quatre equips en una mateixa categoria i modalitat esportiva.  
c) Comporte una celebració de trobades o competició esportiva periòdica i de duració prolongada.  
d) Complisca els requisits i terminis exigits en la resolució de convocatòria anual dels Jocs Esportius de la Comunitat Valenciana.  
2. Les entitats beneficiàries hauran de complir tots els requisits que estableix l'article 13 de la Llei 38/2003, de 17 de novembre, general de subvencions, i la documentació que ho acredite s'adjuntarà en la corresponent sol·licitud de subvenció, segons l'article 4 d'aquesta ordre.  
  
  
Article 3. Procediment  
1. El procediment s'iniciarà d'ofici, per convocatòria pública mitjançant una resolució, en la qual es farà menció expressa a aquesta ordre i es donarà publicitat de les línies de crèdit i l'import global màxim destinat a la concessió d'aquestes ajudes, d'acord amb el que establisca la corresponent llei de pressupostos de la Generalitat.  
2. Les ajudes que es concedisquen tindran el caràcter de subvenció, corresponent la seua instrucció i ordenació al servei que tinga assignada la funció de tramitació de les subvencions de promoció esportiva i jocs esportius de la direcció general amb competència en matèria d'esport. La seua concessió es tramitarà en règim de concurrència competitiva, que es realitzarà mitjançant la comparació de les sol·licituds presentades, amb l'objecte d'establir una prelació entre aquestes.  
  
  
Article 4. Sol·licituds i termini de presentació  
1. Les sol·licituds de subvenció hauran d'ajustar-se al model inclòs en cada convocatòria anual, en la qual s'expressarà la quantitat que se sol·licita. Les sol·licituds hauran d'anar acompanyades de la documentació que determine aquesta convocatòria i que, com a mínim, acreditarà els requisits per a ser entitat beneficiària.  
2. A més de la informació i documentació que es determine en la convocatòria anual, l'òrgan instructor podrà sol·licitar, en qualsevol moment de la tramitació del procediment, qualsevol altra que considere necessària per al millor coneixement i comprensió de l'aplicació de la subvenció.  
3. Les sol·licituds, junt amb la documentació corresponent, es presentaran preferentment en el registre de la conselleria competent en matèria d'esport, i en les direccions territorials amb competències en matèria d'esport d'Alacant, Castelló i València, o en qualsevol dels llocs a què fa referència la legislació sobre el procediment administratiu comú.  
En cas d'enviament per correu certificat, la presentació de la documentació en l'oficina de correus corresponent s'haurà d'efectuar en sobre obert, a fi que en la capçalera del primer full de la documentació presentada es facen constar clarament el nom de l'oficina, data i lloc de l'admissió.  
Així mateix, aquest procediment estarà publicat en la seu electrònica de la Generalitat, https://sede.gva.es, i podrà realitzar-se la presentació telemàtica de les sol·licituds, per a això s'accedirà al catàleg de procediments administratius de la Generalitat. Per a poder accedir a aquest sistema telemàtic, la persona que ho sol·licite haurà de disposar d'algun dels sistemes de firma electrònica admesos en la seu de la Generalitat. Si es presenta un certificat digital de persona física i s'actua en representació d'una persona jurídica, s'haurà d'inscriure prèviament en el registre de representacions de caràcter voluntari davant de la Generalitat per a la realització de tràmits per via telemàtica. Si alguns dels documents a aportar junt amb la sol·licitud no poden ser presentats de forma telemàtica, es realitzarà l'entrega d'aquests per registre d'entrada, en el termini més breu possible dins de l'establit.  
  
4. El termini per a la presentació de sol·licituds serà d'un mes, llevat que la convocatòria n'establisca un altre de distint, comptador a partir de l'endemà de la publicació en el Diari Oficial de la Generalitat Valenciana de la corresponent convocatòria. L'incompliment d'aquest termini determinarà automàticament l'exclusió.  
5. Quan la sol·licitud no dispose dels requisits o falte algun document complementari dels exigits, es requerirà l'entitat interessada perquè ho esmene en el termini de 10 dies, amb indicació que, si no ho fera així, es considerarà que desisteix de la seua petició amb la resolució prèvia dictada a aquest efecte, de conformitat amb el que preveu la legislació sobre el procediment administratiu comú.  
  
Article 5. Comissió tècnica d'avaluació i barem aplicable  
1. Es constituirà una comissió tècnica d'avaluació formada per cinc membres, designats per la persona titular de la direcció general amb competència en matèria d'esport, encarregada de l'estudi i valoració de les sol·licituds presentades.  
Aquesta comissió estarà composta per la persona que ocupe la subdirecció de la direcció general amb competències en matèria d'esport o persona en qui delegue, que la presidirà; la persona que ocupe la direcció del servei amb competències en la tramitació d'aquestes subvencions, o persona en qui delegue, i tres funcionaris de la direcció general amb competències en matèria d'esport i/o de les direccions territorials d'esport, un dels quals actuarà com a secretari o secretària de la comissió.  
El règim jurídic de la comissió serà l'establit en la legislació de règim jurídic del sector públic.  
2. La valoració de les sol·licituds s'efectuarà atenent els criteris objectius d'atorgament següents:  
a) S'estableix una puntuació fixa de 20 punts per als ajuntaments o institucions públiques municipals o supramunicipals organitzadors de fases intermunicipals.  
b) Per nombre d'esportistes inscrits que participen en la competició objecte de sol·licitud de subvenció. Fins a 30 punts.  
c) Per nombre d'equips inscrits que participen en la competició objecte de sol·licitud de subvenció. Fins a 20 punts.  
d) Altres criteris rellevants en relació amb les característiques pròpies de la competició: pressupost destinat a l'activitat per l'entitat organitzadora, dispersió geogràfica dels nuclis de població del municipi, modalitats esportives practicades, municipis participants i la seua col·laboració en l'organització, així com el foment de la participació de xiquetes en esports tradicionalment practicats per xiquets i viceversa. Fins a un màxim de 30 punts.  
3. Finalitzada la valoració, la quantia de la subvenció es calcularà de la manera següent: es dividirà l'import global màxim de les subvencions entre la suma total de les puntuacions obtingudes per totes les entitats objecte de subvenció, i el quocient obtingut es multiplicarà pel nombre de punts de l'entitat sol·licitant respectiva, i es podran distribuir mòduls de subvenció proporcionalment a la puntuació, des dels de major puntuació fins als de menor puntuació, fins a esgotar el crèdit pressupostari.  
  
4. L'import total màxim fixat en cada convocatòria es distribuirà entre les entitats beneficiàries atenent els criteris especificats en aquest article.  
  
Article 6. Resolució de concessió  
1. Una vegada formalitzats els actes d'instrucció corresponents, la comissió tècnica d'avaluació elevarà, a través de l'òrgan instructor, la proposta de concessió o denegació a la persona titular de la direcció general amb competència en matèria d'esport, que resoldrà sobre l'ajuda i determinarà la quantia d'aquesta.  
2. La persona titular de la direcció general amb competències en matèria d'esport resoldrà la concessió o denegació de les sol·licituds presentades en el termini màxim de sis mesos comptadors des de la publicació de la convocatòria en el Diari Oficial de la Generalitat Valenciana. No obstant això, les sol·licituds sobre les quals no recaiga una resolució expressa en el termini de sis mesos des de la publicació de la convocatòria s'entendran denegades, sense perjuí de l'obligació legal de resoldre establida en la legislació sobre el procediment administratiu comú. La direcció general amb competència en matèria d'esport notificarà a les entitats interessades la resolució de concessió o denegació de les sol·licituds presentades dins del mateix termini de sis mesos.  
  
  
Article 7. Publicitat de les subvencions  
1. De conformitat amb l'article 18.2 de la Llei general de subvencions, la conselleria amb competències en material d'esport remetrà a la base de dades nacionals de subvencions informació sobre les convocatòries i les resolucions de concessió recaigudes basant-se en la present ordre, en els termes establits en l'article 20 de la Llei general de subvencions.  
2. L'extracte de cada convocatòria anual es publicarà en el Diari Oficial de la Generalitat Valenciana, a través de la base de dades nacionals de subvencions.  
3. Les subvencions que es concedisquen es publicaran, com a mínim, en la pàgina web de la conselleria amb competència en matèria d'esport, amb indicació de l'import, objectiu o finalitat i entitats beneficiàries.  
  
Article 8. Obligacions de les entitats beneficiàries  
Sense perjuí del que estableix l'article 14 de la Llei general de subvencions, són, a més, obligacions de l'entitat beneficiària:  
a) Mantindre's en la situació que legitima la seua concessió i complir la finalitat de la subvenció concedida.  
b) Acreditar el compliment dels requisits i condicions que determinen la concessió o gaudi de l'ajuda.  
c) Sotmetre's a les actuacions de control financer que corresponen a la Intervenció General, en relació amb les subvencions i ajudes concedides.  
d) Comunicar a la direcció general amb competències en matèria d'esport l'obtenció de subvencions, ajudes, ingressos o recursos per a la mateixa finalitat, procedents d'altres administracions o ens públics o privats. Aquesta comunicació s'haurà d'efectuar tan prompte com es conega i, en tot cas, amb anterioritat a la justificació dels fons percebuts.  
e) Acreditar que està al corrent en el compliment de les obligacions tributàries i davant de la Seguretat Social, només en el cas que no haja atorgat autorització expressa a l'Administració valenciana perquè obtinga directament les dades necessàries.  
f) Participar o assistir a actes o activitats esportives a sol·licitud de la direcció general amb competència en esport en la forma que s'acorde, i considerant que no afecte el normal desenvolupament de les activitats pròpies.  
g) Conservar els documents justificatius de l'aplicació dels fons percebuts, inclosos els documents electrònics, mentre puguen ser objecte de les actuacions de comprovació i control.  
h) Fer constar expressament en totes les activitats, actes, material de difusió, publicitat i web, la col·laboració de la Generalitat.  
i) Procedir al reintegrament dels fons percebuts en els supòsits previstos en l'article 16 de la present ordre.  
  
Article 9. Modificació de la resolució de concessió  
1. Qualsevol alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
  
2. L'import de la subvenció concedida en cap cas podrà ser de la quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
3. En el cas que augmentara la dotació pressupostària de la línia pressupostària es distribuiria l'augment entre les entitats sol·licitants, sense obrir nou termini de sol·licituds, en aplicació dels criteris establits en les presents bases i d'acord amb el que estableix l'article 58.2 del Reglament general de subvencions aprovat pel Reial decret 887/2006, de 21 de juliol.  
4. Així mateix, si es produeixen renúncies o revocacions, la convocatòria podrà establir la possibilitat de procedir al prorrateig de l'import desafectat entre les entitats beneficiàries de les ajudes, i es respectaran, en qualsevol cas, els criteris de valoració establits en les bases.  
  
5. Podrà ser motiu de minoració de la subvenció no haver justificat la totalitat de les despeses corresponents a la subvenció de la direcció general amb competències en matèria d'esport.  
  
Article 10. Compatibilitat de les subvencions  
1. Les subvencions que s'atorguen a l'empara de les presents bases reguladores seran compatibles amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, sense perjuí del que estableix el punt següent.  
  
2. L'import de les subvencions en cap cas podrà ser de la quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada. En aquest cas, l'entitat beneficiària haurà de comunicar-ho a la direcció general amb competències en matèria d'esports i reflectir-ho en la documentació que es presentarà com a justificació de la subvenció.  
  
Article 11. Subcontractació activitat subvencionada  
El beneficiari de la subvenció podrà subcontractar l'activitat subvencionada en un percentatge no superior al 50 % de les despeses assumides, l'autorització del qual queda establida en les presents bases, de conformitat amb l'article 29 Llei general de subvencions.  
  
Article 12. Procediment de pagament  
El lliurament de les subvencions es produirà a la finalització de les activitats, amb justificació prèvia documental de les despeses corresponents a la realització de l'activitat objecte de la subvenció en la seua totalitat.  
Les entitats locals hauran d'aportar, a més de la documentació establida en l'article 13, el certificat de la Sindicatura de Comptes que acredite estar al corrent en el compliment de l'obligació de rendició dels seus comptes anuals davant d'aquest organisme, de conformitat amb el que disposa l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana, en la redacció donada per la Llei 7/2014.  
  
Article 13. Justificació de la subvenció  
1. La conselleria amb competència en matèria d'esport abonarà la subvenció amb la presentació prèvia de la documentació justificativa corresponent:  
a) Per a aquelles entitats que tinguen concedides subvencions de la direcció general amb competències en matèria d'esport, per a l'exercici de la convocatòria, l'import de les quals conjuntament siga inferior a 60.000 euros, la justificació revestirà la forma de compte justificatiu simplificat que, d'acord amb el que disposa l'article 75 del reglament de la Llei general de subvencions, haurà de contindre la informació següent:  
a.1) Memòria d'actuació justificativa del compliment de la finalitat de les condicions imposades en la concessió de la subvenció, amb indicació de les activitats realitzades i dels resultats obtinguts.  
  
a.2) Certificat del realitzat i finançat amb la subvenció concedida i es detallaran altres ingressos o subvencions, amb indicació de l'import i la seua procedència.  
a.3) Relació de despeses degudament ordenades i numerades, amb especificació de qui les percep, els imports corresponents i la data de pagament, i es farà constar que les factures justificatives corresponen efectivament a pagaments realitzats i derivats de la finalitat per a la qual va ser concedida la subvenció. S'indicarà en cada un d'aquests una explicació de la despesa que permeta identificar-ne la finalitat i adequació al fi de la subvenció.  
a.4) Si és el cas, carta de pagament de reintegrament en el supòsit de romanents no aplicats, així com dels interessos derivats d'aquests.  
b) Per a aquelles entitats que tinguen concedides subvencions de la direcció general amb competències en matèria d'esport, per a l'exercici de la convocatòria, l'import de les quals conjuntament siga igual o superior a 60.000 euros, els beneficiaris hauran de presentar la documentació justificativa següent:  
b.1) Memòria d'actuació justificativa indicada en l'apartat a.1 d'aquest article.  
b.2) Memòria econòmica justificativa del cost de les activitats realitzades, que haurà de contindre:  
- Certificat de la despesa realitzada i finançada amb la subvenció concedida i es detallaran altres ingressos o subvencions que financen els programes, amb indicació de l'import i la procedència.  
- Relació de despeses degudament ordenades i numerades, amb especificació de qui les percep, imports corresponents i data de pagament, i es farà constar que les factures justificatives corresponen efectivament a pagaments realitzats i derivats de la finalitat per a la qual es va concedir la subvenció.  
- Les corresponents factures originals, amb còpia, que seran tornades per a la seua custòdia una vegada comprovades i estampillades, i quedaran a la disposició de la Generalitat i de la Intervenció General.  
b.3) Si és el cas, carta de pagament de reintegrament en el supòsit de romanents no aplicats, així com dels interessos que se'n deriven.  
2. Les entitats locals hauran d'acreditar estar al corrent en el compliment de l'obligació de rendició dels seus comptes anuals davant de la Sindicatura de Comptes, per mitjà del certificat establit en l'article 12.  
  
3. Els justificants integrants de cada compte justificatiu hauran de complir els requisits establits en el Reial Decret 1619/2012, de 30 de novembre, pel qual s'aprova el reglament pel qual es regulen les obligacions de facturació.  
4. Excepcionalment podran justificar-se despeses realitzades en l'últim quadrimestre de l'any anterior al de l'any en curs de la subvenció sol·licitada, en tractar-se d'un programa d'activitats realitzat en el període comprés entre l'1 de setembre i el 31 d'agost de l'any següent, i coincidirà amb el curs escolar o temporada esportiva.  
5. El termini de presentació de les justificacions no podrà ser posterior al 30 de novembre de l'any de la convocatòria anual sense perjuí de la possibilitat establida en l'article 70 del RGS. En el cas que aquest dia fóra festiu passaria al primer dia hàbil següent.  
6. Seran despeses subvencionables les despeses necessàries que de manera indubtable responguen al funcionament, realització i compliment dels objectius del programa, com ara: material esportiu fungible, personal tècnic, desplaçaments, material didàctic, equipament, muntatge o adequació instal·lacions, així com altres derivats de la gestió de l'activitat.  
7. La contractació de personal per part de les entitats subvencionades en cap cas suposarà cap relació jurídica amb la Generalitat.  
  
  
Article 14. Pla de control  
1. La documentació justificativa permetrà comprovar la realització de l'activitat subvencionada, no obstant això, la direcció general amb competència en matèria d'esport podrà adoptar les mesures que considere oportunes per a l'adequat control de la seua execució.  
2. Per a aquelles entitats beneficiàries la justificació de les quals siga un compte justificatiu simplificat, segons l'article 13.1.a d'aquesta ordre, l'òrgan instructor comprovarà, a través de tècniques de mostratge aleatori simple o per raó de la quantia i/o el destí dels fons aplicats a les despeses subvencionades, els justificants que considere oportuns i que permeten obtindre evidència raonable sobre l'adequada aplicació de la subvenció, i a aquest efecte podrà requerir a l'entitat beneficiària la remissió dels originals dels justificants de despeses seleccionades.  
  
  
Article 15. Invalidesa de la resolució de la concessió  
Són causes de nul·litat i d'anul·labilitat de la resolució de concessió de la subvenció les previstes en l'article 36 de la Llei general de subvencions, que siguen d'aplicació en aquest supòsit les previsions establides en l'article mencionat.  
  
Article 16 Reintegrament i/o revocació de les subvencions  
1. Procedirà el reintegrament de les quantitats percebudes i l'exigència de l'interés de demora des del moment del pagament de la subvenció o, si és el cas, la revocació de la subvenció, en els casos següents:  
a) Incompliment de l'obligació de justificació.  
b) Obtindre la subvenció sense tindre les condicions requerides.  
c) Incompliment de la finalitat per a la qual la subvenció es va concedir.  
d) Incompliment de les condicions imposades a les entitats beneficiàries amb motiu de la concessió de la subvenció.  
e) Quan la subvenció principal siga de la conselleria competent en matèria d'esport serà procedent el reintegrament de l'excés obtingut sobre el cost de l'activitat exercida.  
f) Així com tots aquells casos que estableix l'article 37 de la Llei 38/2003, de 17 de novembre, general de subvencions.  
2. Els supòsits de reintegrament s'estableixen sense perjuí dels casos en què procedisca incoar un procediment sancionador d'acord amb el que estableix l'article 67 de la Llei general de subvencions.  
  
  
DISPOSICIÓ ADDICIONAL  
  
Única. Incidència pressupostària  
La present ordre no suposa increment de la despesa; per tant, la seua aprovació no ocasiona cap incidència pressupostària.  
  
  
DISPOSICIONS FINALS  
  
Primera. Normativa aplicable  
A més d'allò que s'ha establit amb caràcter de normativa bàsica, en tot el no previst en aquesta ordre, les entitats beneficiàries se sotmetran al que estableix la Llei 38/2003, de 17 de novembre, general de subvencions, al Reial decret 887/2006, de 21 de juliol, pel qual s'aprova el reglament de la Llei general de subvencions, a la Llei 1/2015, de 6 de febrer, de la Generalitat, d'hisenda pública del sector públic instrumental i de subvencions i la Llei de pressupostos de la Generalitat corresponent.  
  
Segona. Delegació i desenvolupament  
Es delega en la persona titular de la direcció general amb competència en matèria d'esport la facultat de convocar, concedir o denegar aquestes ajudes, i se l'autoritza a adoptar les mesures oportunes per al compliment i aplicació d'aquesta ordre i per a resoldre totes les incidències que es plantegen en la interpretació i execució.  
  
Tercera. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 27 de desembre de 2016  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI